Skietery eis taxibaas en vrouGovender se voertuig. Foto: Facebook via Reaction Unit South Africa. Dicky Govender, die voorsitter van die Dolphin Coast Taxi Association, en sy vrou, Saroj, is langs die R102 doodgeskiet toe hulle van Shakaskraal na oThongathi in KwaZulu-Natal gereis het. Wesiwe Thusi, die waarnemende LUR vir vervoer, gemeenskapsveiligheid en skakeling, het gesê aanvanklike berigte dui daarop dat ŉ onbekende voertuig na die paar se voertuig gejaag en daarop losgebrand het terwyl hulle die afgelope naweek op pad was. Die bestuurder het beheer oor die voertuig verloor en in ŉ suikerrietplantasie tot stilstand gekom. “Ons is geskok oor die manier waarop mense respek vir lewe verloor in hul drang om te moor en sodoende onbeskryflike pyn en lyding vir gesinslede, familie en vriende van slagoffers veroorsaak,” het Thusi gesê. Volgens Thusi het die moord op Govender en sy vrou al die kenmerke dat dit voorbedag was omdat die aanvallers hulle agtervolg en geweet het waar hulle sou wees. Hoewel die motief nog nie duidelik is nie word die moord ten sterkste veroordeel. “Dit volg ná Raymond Stephens, ook ŉ voorsitter van ŉ taxivereniging, verlede jaar ook doodgemaak is. Ons maan alle belanghebbendes in die bedryf om vriendskaplike oplossings vir enige konflik te soek.” Thusi het namens die regering medelye met die Govender-familie betuig en die polisie gemaan om die voorval spoedig te ondersoek. Die polisie het bevestig dat die moord deur die provinsiale taxigeweld-taakspan ondersoek sal word.